René Dreyfus se je rodil 6. maja 1905 v francoskem mestu Nica. Že zgodaj se je začel zanimati za avtomobile, saj je že pred devetim letom znal voziti. Njegov starejši brat Maurice je kmalu postal tudi njegov manager. Kupil je Bugattija in se pridružil klubu "Moto Club de Nice". Prve dirke na najvišjem nivoju se je udeležil v sezoni 1929, ko je nastopil na prvi dirki za Veliko nagrado Monaka, kjer je zasedel peto mesto, kasneje v sezoni pa je dosegel svojo prvo večjo zmago na dirki za Veliko nagrado Dieppa. V naslednji sezoni 1930 je dosegel že tri zmage, ob dirkah Circuit d'Esterel Plage in Grand Prix de la Marne, tudi na dirki za Veliko nagrado Monaka, kjer je za več kot dvaindvajset sekund premagal dirkače tovarniškega moštva Bugatti, tudi Louisa Chirona. Spoznal je, da so bili tovarniški dirkalniki vedno hitrejši kot privatni, zato je na svoj dirkalnik namestil dodatne rezervoarje za gorivo, da bi lahko dirko odpeljal brez postanka. Takrat se je to zdelo nenavadno, saj bi dirkač težko odpeljal več ur dolge dirke, toda Dreyfusu se je taka taktika obrestovala.